Document ID: /roh_data/filtered/fineweb-2-filterrobots_roh.jsonl.gz/30657

En l’America dal sid u en la Spagna è padel gia etablì e vegn giugà da milliuns da giugadras e giugaders. En Svizra è il sport pir en la fasa d'introducziun. Malgrà che l'emprima plazza da padel è vegnida fabritgada gia dal 2010 è il sport pir vegnì popular ils ultims pèr onns.
Ina furma ibrida
Il sport vesa ora sco sche tennis e squash avessan gì in uffant. Giugà vegn sin ina plazza sumeglianta al tennis, ch'è dentant pli pitschna. La plazza è però circumdada d’ina paraid transparenta da mintga vart da la rait, sumegliant sco tar il squash.
Jau hai gì passa in’ura per chapir co integrar la paraid en il gieu
Sco tar il tennis vegn giugà vi e nà sur la rait e sco tar il squash dastgan ins era integrar la paraid en il gieu. Las ballas vesan sin l’emprima vista or sco quellas da tennis, èn dentant levamain pli pitschnas e pli levas. La palutta percunter è tut autra sco il Rachet ch’ins enconuscha dal tennis.
La palutta da padel e be circa mez uschè gronda sco quella da tennis. Enstagl da cordas datti ina surfatscha da material sintetic, savens carbon, ch’è plain foras per che l’aria possia passar cun giugar. A la fin dal tegn datti in’anza da segirtad per la chanvella.
In sport per tuttas e tuts
Giugaders da squash han avantatgs cun integrar la paraid en il gieu fertant che giugadras da tennis èn en avantatg cun il gieu a la rait, per exempel tar ballas giugadas directamain or da l’aria. Sin lur custs vegnan dentant era persunas senz’experienza en in da quels sports.
Padel è damain tecnic e bler pli simpel d’entschaiver cumpareglià cun tennis
Pervi ch’ins gioga padel adina en in dubel e grazia a las paraids resta la balla tar in passadi en media pli ditg en il gieu. Plinavant vegn il service fatg da sutensi. Il sport è pia pli simpel era per giugadras e giugaders pli attempads.
Dapli plazzas era en il Grischun
En Svizra datti passa 100 plazzas da padel. En il Grischun datti fin ussa be ina plazza a San Murezzan. Ulteriuras plazzas a Domat ed a Cuira èn però en planisaziun. Ed era a Bogn Ragaz datti la pussaivladad da giugar ina partida en la chabgia transparenta.